Σκηνές από ένα γάμο | Scener ur ett äktenskap
2022-02-01 18:00 - 2022-02-02 18:00 UTC | Αίθουσα Β (ΙΕΡΑ ΟΔΟΣ 48, 104 35, ΚΕΡΑΜΕΙΚΟΣ, ΑΘΗΝΑ)
ΑΙΘΟΥΣΑ B
ΤΡΙΤΗ 01/02 & ΤΕΤΑΡΤΗ 02/02
20:00 Σκηνές από ένα γάμο | Scener ur ett äktenskap (168', 1973, Ίνγκμαρ Μπέργκμαν) Weirdwave

Ένα συγκλονιστικό δράμα με την υπογραφή του Ίνγκμαρ Μπέργκμαν, για τις συζυγικές σχέσεις, την απιστία και την αναζήτηση της ευτυχίας, που έκανε πάταγο όπου κι αν προβλήθηκε –μια ταινία ορόσημο στην ιστορία του παγκόσμιου κινηματογράφου.

Υπόθεση
Η ταινία αποτελείται από έξι μέρη, στα οποία ο σκηνοθέτης αφηγείται την ιστορία της σχέσης ενός ζευγαριού σε διάστημα εικοσαετίας . Τα πράγματα μοιάζουν ιδανικά, σχεδόν ψεύτικα για τους πρωταγωνιστές: εκείνος είναι καθηγητής πανεπιστημίου, εκείνη δικηγόρος, με ειδίκευση στα διαζύγια . Έχουν χρήματα, κοινωνική υπόληψη, επιτυχημένες σταδιοδρομίες, δεν τους λείπει φαινομενικά τίποτα – ο γάμος τους παραείναι τέλειος….
Έτσι, ο Μπέργκμαν, ο μάστορας του υπαρξιακού κενού, αρχίζει να αποσυνθέτει τον παράδεισό τους . Η σχέση μεταξύ τους αρχίζει να φθίνει, και η επίσκεψη ενός φιλικού τους ζευγαριού που είναι στα πρόθυρα του διαζυγίου, σαν να προοικονομεί το δικό τους χωρισμό. Ο ‘Ελραντ Γιόζεφσον, στο ρόλο του Γιόχαν, και η Λιβ Ούλμαν, ως Μαριάνα, θα οδηγηθούν σιγά – σιγά σ’ ένα καθοδικό σπιράλ: ψέματα, εγωισμοί, απιστίες κι εν τέλει χωρισμός.
Όταν όμως ξαναφτιάξουν τη ζωή τους, ο καθηγητής και η δικηγόρος θα διαπιστώσουν πως τα νέα πρόσωπα στις ζωές τους δεν τούς γέμισαν το κενό…

Οι Σκηνές από ένα γάμο είναι η ακτινογραφία μιας σχέσης, με τον μοναδικό τρόπο του μεγάλου ανατόμου της ανθρώπινης ψυχής Μπέργκμαν. Οποιοσδήποτε άλλος σκηνοθέτης που θα καταπιανόταν με το ίδιο θέμα, θα δυσκολευόταν να αποτυπώσει στην οθόνη τις εσωτερικές συγκρούσεις των ηρώων του, χωρίς να ανατρέξει σε σκηνές δράσης και σκηνικά εντυπωσιασμού για να συντηρήσει το ενδιαφέρον των θεατών . Όμως ο Μπέργκμαν δεν τα χρειάζεται αυτά – αρκεί που φωτίζει και αναδεικνύει τις ψυχικές πτυχές των ανθρώπων, μιλώντας ειλικρινά για την αγάπη, το πάθος, τον έρωτα, την εξάρτηση, την απιστία και την ελευθερία .
Ο Ίνγκμαρ Μπέργκμαν ήταν άλλωστε τόσο συνεπαρμένος με τη ιστορία του Γιόχαν και της Μαριάννας, που στο τέλος της κινηματογραφικής καριέρας του γύρισε το Saraband όπου μας δείχνει τη ζωή τους μετά από πολλά χρόνια .
Το 2021 οι Σκηνές από ένα γάμο ενέπνευσαν την ομώνυμη τηλεοπτική σειρά στο ΗΒΟ με τους Τζέσικα Τσαστέιν και Όσκαρ Άϊζακ . Η ταινία διασκευάστηκε πολλές φορές και για το θέατρο.
Βραβεία
*Καλύτερη Ξένη Ταινία στις Χρυσές Σφαίρες των ΗΠΑ
* Καλύτερη Ξένη Ταινία στο National Board of Review των ΗΠΑ
* Καλύτερη Πρώτη και Δεύτερη Γυναικεία Ερμηνεία για τη Λιβ Ούλμαν και την Μπίμπι Άντερσον αντίστοιχα /Καλύτερη Ταινία και Καλύτερο Σενάριο στο National Society ofFilm Critics Awards των ΗΠΑ
*New York Film Critics Award για το καλύτερο Σενάριο και την καλύτερη Γυναικεία Ερμηνεία
* Βραβείο «David di Donatello» για Καλύτερη Ξένη Ηθοποιό (Λιβ Ούλμαν)

Σκηνές από ένα γάμο (“Scener ur ett aktenskap”, 1973, 162’)
Σκηνοθεσία: Ίνγκμαρ Μπέργκμαν
Σενάριο: Ίνγκμαρ Μπέργκμαν
Ηθοποιοί: Λιβ Ούλμαν, Έρλαντ Γιόζεφσον, Μπίμπι Άντερσον

-Είσοδος για όλες τις αίθουσες: 7€, 5€* (μειωμένο)
Κάθε Πέμπτη ισχύει προσφορά εισόδου για 2 άτομα με ένα εισιτήριο στα 7€

*Το μειωμένο εισιτήριο αφορά στις παρακάτω κατηγορίες:μαθητές, φοιτητές, άτομα άνω των 65 ετών, άνεργοι, άνθρωποι με αναπηρία – ΑμεΑ (ισχύει και για έναν/μία συνοδό), δάσκαλοι-καθηγητές, ατέλειες.
Προνόμια μελών σε ΜΜΕ
- Αθηνόραμα Club (Αθηνόραμα): Από Δευτέρα έως και Πέμπτη, ειδική τιμή € 5 http://www.tainiothiki.gr/el/aithouses/programma/event/447-skines-apo-ena-gamo-scener-ur-ett-aktenskap
